หุ้นล็อกซ์เลย์ร่วงหลังศาลกลับคำพิพากษาคดีจาโก้
หุ้นล็อกซ์เล่ย์หล่นฮวบหลังศาลฎีกากลับคำพิพากษาให้สำนักงานสลากไม่ต้องจ่ายค่าชดเชยให้บริษัทจาโก้ คดีขายสลากอัตโนมัติ
24 ก.พ. 2553

หุ้นล็อกซ์เล่ย์หล่นฮวบหลังศาลฎีกากลับคำพิพากษาให้สำนักงานสลากไม่ต้องจ่ายค่าชดเชยให้บริษัทจาโก้ คดีขายสลากอัตโนมัติ
หุ้นบริษัท ล็อกซเล่ย์ ( LOXLEY ) ปรับตัวลงรุนแรง ในการซื้อขายช่วงบ่ายวันนี้ โดยราคาปรับตัวลงไปลึก 1.93 บาท ลดลง 0.23 บาท หรือ 10.19 % ก่อนปิดตลาด ท่ามกลางมูลค่าซื้อขายที่หนาแน่นกว่า 150 ล้านบาท
เนื่องจากเมื่อเวลา 16.00 น.ศาลฎีกาพิพากษากลับให้สำนักงานสลากกินแบ่งรัฐบาล(กองสลาก)ไม่ต้องจ่ายเงินชดเชยกว่า 2.5 พันล้านบาท พร้อมดอกเบี้ย ให้กับบริษัท จาโก้ เนื่องจากขัดต่อ พ.ร.บ.ว่าด้วยการให้เอกชนเข้าร่วมลงทุนในกิจการของรัฐ พ.ศ.2535(พ.ร.บ.ร่วมทุนฯ) มาตรา 5 เนื่องจากไม่ได้นำโครงการเสนอขอความเห็นชอบจากคณะรัฐมนตรี (ครม.)
ศาลฎีกาพิจารณาพยานหลักฐานแล้วเห็นว่า กองค์กรผู้ริเริ่มโครงการหรือกองสลากไม่ได้เสนอโครงการซึ่งมีเงินลงทุนกว่า 1,000 ล้านบาท ผ่านความเห็นชอบจาก ครม.ทำให้สัญญาดังกล่าวไม่มีผลผูกพัน คำอุทธรณ์ของผู้คัดค้านคือกองสลากฯ ฟังขึ้น
สำหรับคดีนี้บริษัท จาโก้ ซึ่งเป็นผู้ร้องได้รับสิทธิจำหน่ายสลากผ่านเครื่องอัตโนมัติ(หวยออนไลน์)ยื่นคำร้องขอให้ศาลฎีกามีคำสั่งบังคับให้กองสลากปฏิบัติตามคำสั่งชี้ขาดของอนุญาโตตุลาการ โดยชดใช้ค่าเสียหายจำนวน 2,508,593,718 บาท พร้อมดอกเบี้ย 7.5%  นับตั้งแต่วันที่ 4 ม.ค.43 เนื่องจากกระทำผิดสัญญา ซึ่งก่อนหน้านี้ศาลชั้นต้นพิพากษาให้กองสลากชดใช้เงินจำนวนดังกล่าว 
นายตรีจักร ตัณฑ์ศุภศิริ กรรมการประธานเจ้าหน้าที่บริหาร บริษัท ล็อกซเล่ย์ จีเทค เทคโนโลยี  ในเครือบมจ.ล็อกซเล่ย์(LOXLEY)กล่าวว่า ตอนนี้รับทราบข้อมูลเพียงว่าศาลฎีกาเห็นว่าการทำสัญญาหวยออนไลน์เข้าข่ายการปฏิบัติตาม พ.ร.บ.ร่วมทุนฯ ซึ่งบริษัทคงต้องขอรอดูรายละเอียดของคำสั่งศาลฯ และจะปรึกษากับฝ่ายกฎหมายเพื่อพิจารณาว่าจะดำเนินการอย่างไรต่อไป